HU Az Európai Unió Hivatalos Lapja L 63/5

A BIZOTTSÁG (EU) 2016/339 VÉGREHAJTÁSI HATÁROZATA

(2016. március 8.)

a 2 010–2 025 MHz-es frekvenciasávnak a műsorgyártáshoz és különleges eseményekhez használt hordozható vagy mobil vezeték nélküli video-összeköttetések és zsinór nélküli kamerák tekintetében történő harmonizálásáról

(az értesítés a C(2016) 1197. számú dokumentummal történt)

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra („rádióspektrum-határozat”) (1) és különösen annak 4. cikke (3) bekezdésére,

mivel:

(1) Az 1 900–1 980 MHz-es, a 2 010–2 025 MHz-es és a 2 110–2 170 MHz-es frekvenciasávok (a továbbiakban együttesen: 2 GHz-es sáv) használatát a 128/1999/EK európai parlamenti és tanácsi határozat (2) összehangolta. Ez a határozat 2003. január 22-én hatályát vesztette, ám a tagállamok továbbra is harmonizált módon használják ezt a spektrumot.

(2) Az 1 920–1 980 MHz-es és 2 110–2 170 MHz-es párosított frekvenciaalsávok (a továbbiakban: 2 GHz-es földfelszíni frekvenciasávpár) használatát ezt követően a 2012/688/EU bizottsági végrehajtási rendelet (3) harmonizálta a műszaki fejlődésnek, valamint a technológia- és a szolgáltatássemlegesség elvének megfelelően.

(3) A 2GHz-es földfelszíni frekvenciasávnak az 1 900–1 920 MHz-es és a 2 010–2 025 MHz-es frekvenciasávokat magában foglaló párosítatlan részét, amelyet uniós mobilszolgáltatóknak osztottak ki, a legtöbb tagállamban több mint tíz éve nem használják a mobilhálózatok, és ennek eredményeképpen értékes spektrum marad kihasználatlanul. E kihasználatlanság indokán van szükség új összehangolási intézkedésekre, amelyekkel biztosítható a spektrum tényleges és hatékony használata, a többéves rádióspektrum-politikai program (4) céljainak megfelelően. Az új intézkedések a műsorgyártás és különleges események (PMSE) támogatásához elegendő spektrum biztosítását célozzák, a belső piaccal és a kultúrához való hozzáférés céljával összhangban, valamint a közrend védelmének és a katasztrófasegélynek (PPDR) a fejlesztése érdekében.

(4) A Bizottság által 2011-ben a vezeték nélküli rádiómikrofonok és zsinór nélküli videokamerák spektrumharmonizációs lehetőségeire vonatkozó műszaki feltételek kidolgozására a 676/2002/EK határozat 4. cikkének (2) bekezdése alapján adott megbízásra (5) válaszul a Postai és Távközlési Igazgatások Európai Értekezlete (CEPT) benyújtotta 51. számú jelentését (6), amelyben más frekvenciasávok mellett a 2 010–2 025 MHz-es frekvenciasávot azonosította a vezeték nélküli kamerákhoz és video-összeköttetésekhez lehetséges új spektrumként, további vizsgálatok függvényében. A Bizottság ennek megfelelően 2012 októberében (7) egy további megbízást adott a CEPT-nek arra, hogy készítsen tanulmányokat az 1 900–1 920 MHz-es és a 2 010–2 025 MHz-es frekvenciasávok Unióban való használatának harmonizált műszaki feltételeiről. Ennek eredményeképpen a CEPT 2015. március 6-án kiadta 52. számú jelentését (8), amelyben azonosította ezen 2 GHz-es földfelszíni párosítatlan sávok lehetséges alternatív felhasználási módjait a rádióspektrum-politikai programban a PMSE és a PPDR tekintetében kiemelt politikák végrehajtása érdekében.

(5) A CEPT jelentései szerint a műsorgyártáshoz és különleges eseményekhez használható hordozható vagy mobil vezeték nélküli video-összeköttetések és zsinór nélküli kamerák (PMSE-videoalkalmazások) kategóriái többek között magukba foglalhatnak integrált vagy csiptetős jeladókkal, tápegységekkel és antennákkal ellátott, kézi- vagy másként felszerelt, zsinór nélküli kamerákat, amelyek alkalmasak sugározható minőségű videoanyagok hangjelekkel együtt való továbbítására rövidhullámon, rálátással és rálátás nélkül; nagyobb, jellemzően két kilométerig terjedő távolságban telepíthető, kis adóberendezések révén működő hordozható video-összeköttetéseket, valamint olyan mobil video-összeköttetéseket, mint a motorkerékpárokra, versenymotorokra, kerékpárokra, autókra, hajókra, helikopterekre, léghajókra vagy más légi járművekre szerelt rádió adó-vevőkkel ellátott videoátviteli rendszerek, amelyek lehetőséget nyújtanak az egyik vagy mindkét összeköttetési végpont mozgás közbeni használatára.

(6) A 2 010–2 025 MHz-es frekvenciasáv video-összeköttetésekhez és zsinór nélküli kamerákhoz való használata szempontjából műszakilag és gazdaságilag előnyös a 2 025–2 110 MHz-es frekvenciasáv szomszédsága, amelyet szintén ilyen összeköttetésekhez és zsinór nélküli kamerákhoz használnak több tagállamban is, valamint amely az Európai Rádió-távközlési Bizottság (ERC) 25-10. számú ajánlásában (9) ajánlott hangolási tartományként szerepel. Mivel a CEPT 52. számú jelentése megerősíti, hogy a PMSE-videoalkalmazások a 2 010–2 025 MHz-es frekvenciasávon ugyanazon műszaki feltételekkel működhetnek, mint amelyek a 2 025–2 110 MHz-es frekvenciasáv PMSE-használatára vonatkoznak, azzal a video-összeköttetések és zsinór nélküli kamerák számára rendelkezésre álló spektrum 85 MHz-es tartományról 100 MHz-es tartományra bővülne.

(7) Jóllehet a 2 010–2 025 MHz-es frekvenciasávot a legtöbb tagállamban nem osztották ki, vagy több éve nem használják a mobilszolgáltatók, vannak olyan esetek is, ahol e spektrumot meglévő szolgáltatások használják; ez a helyzet rugalmas megközelítést és olyan helyi rendelkezéseket tehet szükségessé mind az érintett tagállamban, mind pedig a vele szomszédos tagállamokban, amelyek figyelembe vesznek olyan tényezőket is, mint a spektrum használatának a helye, valamint a 2 010–2 025 MHz-es frekvenciasáv PMSE-videoalkalmazások tekintetében való használatának műszaki jellemzői.

(8) Ezenfelül a 2 010–2 025 MHz-es frekvenciasáv PMSE-videoalkalmazások tekintetében való elérhetősége és használata nem alapulhat kizárólagosságon, hogy a tagállamok nemzeti szinten engedélyezhessék e spektrum másfajta alkalmazások, így a közrend védelme és a katasztrófasegély, ideiglenes két végpontú video-összeköttetések vagy ipari kamerák tekintetében való használatát, amennyiben ezek az alkalmazások megfelelnek az e határozatban meghatározott műszaki paramétereknek.

(9) Az Unióban a harmonizált feltételek a rádióberendezésekről és a távközlő végberendezésekről szóló irányelvvel (1999/5/EK európai parlamenti és tanácsi irányelv) (10) és a rádióberendezésekről szóló irányelvvel (2014/53/EU európai parlamenti és tanácsi irányelv) (11) összhangban várhatóan elő fogják mozdítani ezen alkalmazások tekintetében a tényleges egységes piac és a méretnagyságból adódó gazdaságosság létrejöttét, ami az uniós polgárok és uniós ipar számára is előnyt jelentene.

(10) A 2 010–2 025 MHz-es frekvenciasáv tényleges használatának hosszú távú biztosítása érdekében a tagállamok figyelemmel kísérik a 2 010–2 025 MHz-es frekvenciasáv használatát, és megállapításaikról jelentést tesznek a Bizottságnak.

(11) Az e határozatban előírt intézkedések összhangban vannak a Rádióspektrum-bizottság véleményével,

ELFOGADTA EZT A HATÁROZATOT:

1. cikk

E határozat célja a műszaki feltételeknek a 2 010–2 025 MHz-es frekvenciasáv PMSE-videoalkalmazások tekintetében való, nem kizárólagosságon alapuló elérhetősége és hatékony használata érdekében történő harmonizálása.

2. cikk

E határozat alkalmazásában PMSE-videoalkalmazásoknak tekintendők a műsorgyártáshoz és különleges eseményekhez használt vezeték nélküli, hordozható vagy mobil video-összeköttetések és zsinór nélküli kamerák.

3. cikk

A lehető leghamarabb, de legkésőbb az e határozatról szóló értesítéstől számított hat hónapon belül a tagállamok kijelölik és elérhetővé teszik a 2 010–2 025 MHz-es frekvenciasávot a PMSE-videoalkalmazások számára, nem kizárólagosan, a mellékletben meghatározott paramétereknek megfelelően.

A tagállamok, amennyiben interferenciát észlelnek az e határozat hatálybalépésének napján a 2 010–2 025 MHz-es frekvenciasáv használatára jogosult más típusú spektrumhasználókkal vagy szolgálatokkal, a mellékletnek megfelelően bizonyos földrajzi területeken korlátozhatják a frekvenciasáv érintett részében a PMSE-videoalkalmazások tekintetében való használatot.

4. cikk

E határozat szükség szerinti és megfelelő időben történő felülvizsgálatának lehetővé tétele érdekében a tagállamok folyamatosan figyelik a 2 010–2 025 MHz-es frekvenciasáv használatát és megállapításaikról jelentést tesznek a Bizottságnak, belefoglalva minden olyan információt, amely a használati jogok módosítására vagy megvonására vonatkozik.

5. cikk

Ennek a határozatnak a tagállamok a címzettjei.

Kelt Brüsszelben, 2016. március 8-án. a Bizottság részéről Günther OETTINGER a Bizottság tagja

(1) HL L 108., 2002.4.24., 1. o.

(2) Az Európai Parlament és a Tanács 1998. december 14-i 128/1999/EK határozata egy harmadik generációs mobil és vezeték nélküli kommunikációs rendszernek (UMTS) a Közösségben történő összehangolt bevezetéséről (HL L 17., 1999.1.22., 1. o.)

(3) A Bizottság 2012. november 5-i 2012/688/EU végrehajtási határozata az 1 920–1 980 MHz-es és a 2 110-2 170 MHz-es frekvenciasávnak az Unióban elektronikus hírközlési szolgáltatások nyújtására alkalmas földfelszíni rendszerek érdekében történő harmonizálásáról (HL L 307., 2012.11.7., 84. o.).

(4) Az Európai Parlament és a Tanács 2012. március 14-i 243/2012/EU határozata egy többéves rádióspektrum-politikai program létrehozásáról (HL L 81., 2012.3.21., 7. o.).

(5) A CEPT 2011. december 15-i megbízása, RSCOM11-59 final.

(6) A zsinór nélküli videokamerák fenntartható működése biztosításának műszaki feltételeiről; a jelentést az Elektronikus Hírközlési Bizottság (Electronic Communications Comittee, ECC) 2013. november 8-án hagyta jóvá.

(7) RSCOM12-17 rev 3, elfogadva: 2012. október 10-én.

(8) A CEPT 52. számú jelentése az Európai Bizottságnak „Az 1 900–1 920 MHz-es és a 2 010–2 025 MHz-es frekvenciasávok (2 GHz-es párosítatlan földfelszíni frekvenciasávok) Unióban való használatának a harmonizált műszaki feltételeiről szóló tanulmányok készítésére” vonatkozó megbízására válaszul; a jelentést az ECC 2015. március 6-án hagyta jóvá.

(9) ERC Recommendation 25-10 on frequency ranges for the use of temporary terrestrial audio and video Service Ancillary to Broadcasting/Services Ancillary to Programme making (SAP/SAB) links (incl.Electronic News Gathering and Outside Broadcasting [ENG/OB]) (Az ERC 25-10. számú ajánlása a műsorszórás ideiglenes földfelszíni audio és video kisegítő szolgálata és a műsorkészítés kisegítő szolgálatai [SAB/SAP] összeköttetéseinek [beleértve az elektronikus hír(anyag)gyűjtést/külső műsorközvetítést {ENG/OB}] frekvenciatartományairól).

(10) Az Európai Parlament és a Tanács 1999. március 9-i 1999/5/EK irányelve a rádióberendezésekről és a távközlő végberendezésekről, valamint a megfelelőségük kölcsönös elismeréséről (HL L 91., 1999.4.7., 10. o.).

(11) Az Európai Parlament és a Tanács 2014. április 16-i 2014/53/EU irányelve a rádióberendezések forgalmazására vonatkozó tagállami jogszabályok harmonizációjáról és az 1999/5/EK irányelv hatályon kívül helyezéséről (HL L 153., 2014.5.22., 62. o.).